Ranvijay.Singh1@timesgroup.com

लखनऊ : इंदिरानगर में स्ट्रीट डॉग्स ने रविवार रात एक बड़ी वारदात बचा ली। कुछ चोरों ने यहां रविवार रात बंद पड़े एक घर का ताला तोड़ा लेकिन ताला तोड़ते ही उन पर स्ट्रीट डॉग्स टूट पड़े। चोरों ने चाकू या किसी धारदार हथियार से एक डॉग के पेट और पैर में गहरे घाव कर दिए और एक अन्य को किसी बड़ी चीज से पीटकर उसका पैर तोड़ दिया, तो दूसरे उन पर टूट पड़े। आखिरकार चोरों को भागना पड़ा। शोर सुनकर बाहर आए पड़ोसियों ने गेट का ताला टूटा देखा तब माजरा समझ में आया। अब पूरी कॉलोनी इन डॉग्स को हीरो की तरह ट्रीट कर रही है।

वाकया इंदिरानगर सेक्टर-14 का है। यहां मकान नंबर 14/251 में केजीएमयू के डेंटल विभाग की प्रफेसर डॉ़ विशाखा शुक्ला रहती हैं। रविवार रात वह पूरे परिवार के साथ फिल्म देखने गई थीं। घर के नौकर भी छुट्टी लेकर चले गए थे। मौका देखकर कुछ चोरों ने देर रात मेन गेट का ताला तोड़ा। डॉ़ विशाखा के मुताबिक, वह घर के आस-पास घूमने वाले स्ट्रीट डॉग्स को रोज बिस्किट या रोटी वगैरह देती रहती हैं। यह स्ट्रीट डॉग्स रविवार रात भी घर के पास ही थे। चोरों के ताला तोड़ने पर आवाज सुनकर इन डॉग्स ने भौंकना शुरू कर दिया। चोर फिर भी मेन गेट का ताला तोड़कर भीतर घुस गए तो सभी डॉग्स चोरों पर टूट पड़े। जब शोरगुल बहुत देर तक जारी रहा तो कॉलोनी के लोग जागे। इस बीच चोर भाग गए। पड़ोसियों ने देखा कि डॉ़ विशाखा के मकान के मेन गेट का ताला टूटा पड़ा है और दो-तीन स्ट्रीट डॉग्स गंभीर रूप से घायल हैं। डॉ़ विशाखा देर रात वापस लौटीं तो पड़ोसियों ने उन्हें पूरी घटना बतायी। इसके बाद उन्होंने घायल डॉग्स का इलाज किया।

एडॉप्ट करने के लिए आगे आए लोग

अमूमन लोग स्ट्रीट डॉग्स को अपने दरवाजे से दुत्कारते रहते हैं लेकिन इस कॉलोनी में अब हर कोई स्ट्रीट डॉग्स को दुलार रहा है। चोरों से भिड़ने वाले डॉग्स का इलाज करवाने के लिए हर कोई तैयार है। यहां रहने वाले अभिनव वर्मा के घर में भी कुछ दिनों पहले ही चोरी हुई थी। अभिनव कहते हैं कि घर के बाहर लगे सीसीटीवी फुटेज से चोरों की तस्वीर तो मिल गई लेकिन चोरी की घटना नही टाली जा सकी। इस घटना के बाद उन्होंने भी तय किया है कि वे स्ट्रीट डॉग्स को पालेंगे।

मेरे घर के बाहर सात-आठ स्ट्रीट डॉग्स घूमते रहते हैं। सुबह-शाम केवल रोटी या बिस्किट के बदले ये अपनी जान दांव पर लगा देंगे ये तो कभी सोचा ही नहीं था।

- डॉ़ विशाखा शुक्ला, प्रोफेसर, केजीएमयू, डेंटल डिपार्टमेंट